Ramaphosa gekap oor getalm met Digital Vibes-verslagPres. Cyril Ramaphosa (Foto: GCIS) Die bekendmaking van die spesiale ondersoekeenheid (SOE) se verslag rakende die Digital Vibes-skandaal word wyd verwelkom. Daar bestaan egter talle vrae oor die rede waarom pres. Cyril Ramaphosa maande getalm het om die verslag bekend te maak. Die president het reeds vroeg Julie die verslag van die SOE ontvang. Die DA wil ook nou weet waarom Ramaphosa voormalige minister Zweli Mkhize toegelaat het om te bedank eerder as hom in die pad te steek terwyl hy in daardie stadium reeds geweet het dat daar in die verslag aanbeveel word dat Mkhize strafregtelik vervolg moet word. Die verslag onthul onder meer dat verkwistende uitgawes ter waarde van miljoene rande deur die departement van gesondheid aangegaan is om Digital Vibes onregmatig aan te stel, en beveel aan dat sekere hooggeplaastes in die departement strafregtelik aangekla word. Die DA versoek nou dat Mkhize sowel as die direkteur-generaal van die departement, dr. Sandile Buthelezi, die finansiële hoof van die departement, Ian van der Merwe, en die destydse waarnemende direkteur-generaal (DG) van die departement, dr. Anban Pillay, se koppe rol. “Die verslag bevestig wat ons nog altyd geweet het: dat almal wat by hierdie korrupsieskandaal betrokke was, strafregtelik ondersoek en vervolg moet word,” sê Siviwe Gwarube, die DA se skaduminister van gesondheid. Gwarube sê Ramaphosa behoort óók ten volle verantwoordelikheid te neem vir die skandaal. Gwarube wys daarop dat die Ramaphosa Mkhize openlik vir sy diens bedank het toe hy weens die skandaal besluit het om as gesondheidsminister uit te tree. Dít ondanks die feit dat die president toe reeds die verslag in sy besit gehad het en bewus was van die verdoemende inhoud daarvan. Johan Kruger, hoof van gemeenskapsontwikkeling by die burgerregteorganisasie AfriForum, sê dit is jammer dat die verslag nou eers bekend gemaak is en dat die organisasie eers ’n aansoek ingevolge die Wet op Bevordering van Inligting (Paia) moes bring voordat die publiek dit onder oë kon kry. “Die staat het doelbewus voete gesleep voordat die verslag vandag uiteindelik deur die presidensie aan ons gestuur is. Dit is onaanvaarbaar dat hierdie soort aansoeke eers geloods moet word voordat die publiek toegang kan kry tot inligting waarop hulle eintlik geregtig is.” Die VF Plus wil intussen weet waarom die verslag meer as twee maande lank op die president se tafel gelê het voordat dit eindelik bekend gemaak is. Philip van Staden, die VF Plus se woordvoerder oor gesondheid, sê die party het die afgelope paar maande by herhaling in die Nasionale Vergadering en die portefeuljekomitee vir gesondheid pogings aangewend en druk op die president geplaas om die verslag bekend te maak. Maroela Media het vroeër vandag berig onreëlmatige uitgawes ten bedrae van ongeveer R150 miljoen en vrugtelose en verkwistende uitgawes van tussen R72 miljoen en R80 miljoen is deur die gesondheidsdepartement aangegaan ten opsigte van NGV- en Covid-19-mediaveldtogte. Die bewyse wat verkry is, dui daarop dat Pillay strafregtelik vervolg moet word vir finansiële wangedrag. Hy was waarnemende DG toe Digital Vibes aangestel is en verskeie betalings aan die maatskappy gemaak is. Van Staden sê nou dit was van die begin duidelik dat meer mense by die Digital Vibes-bedrogspul betrokke was as wat daar aanvanklik vermoed is. Die VF Plus hou vol daar moet opgetree word teen die persone wat in die verslag genoem word. “Die optrede moet daadwerklik en strafregtelik wees. Mense moet tronk toe gaan. Insluitend die vorige minister van gesondheid, Zweli Mkhize.”